Fl-Istrina ta’ din is-sena nġabru aktar minn €3,656,000 – somma rekord li qabżet is-somma tas-sena li għaddiet b’aktar minn €256,000. Il-qofol intlaħaq ilbieraħ b’xandira maratona ta’ aktar miinn 12-il siegħa. Il-flus miġbura jmorru għall-Malta Community Chest Fund u jitqassmu fost numru ta’ benefiċċjarji u għaqdiet mhux governattivi li jaħdmu fost persuni fil-bżonn. Wara ftuħ mill-isbaħ ftit wara t-tokki ta’ nofsinhar, il-President Marie Louise Coleiro Preca għażlet li tgħid grazzi kbira flok tappella għall-flus. L-ewwel filmati tal-Istrina ssimbolizzaw il-messaġġ ewlieni li joħroġ minn din l-attività annwali li matulha l-Maltin kollha jwarrbu d-differenzi u jingħaqdu flimkien għal għan wieħed; biex juru solidarjetà mal-aktar fil-bżonn. Viżibilment emozzjonata fl-ewwel Istrina tagħha bħala President, Marie Louis Coleiro Preca għażlet li minflok tappella għad-donazzjonijiet, trodd ħajr lill-Maltin li fi kliemha l-lum ma jħarsu lejn xejn ħlief li jgħinu lil dawk imtaqqlin bit-tbatijiet. “Jien mhux se nappella iżda ngħidilkom grazzi kbira minn qalbi,” qalet il-President. Il-Prim Ministru u l-Kap tal-Oppożizzjoni wkoll qablu fil-messaġġ li wasslu. “Forsi xi kultant niġġieldu ftit bejnietna, imma meta xi ħadd minnha jkollu bżonn, ningħaqdu qaqqoċċa sabiex ngħinu lil min għandu bżonn u l-lum hi waħda mill-isbaħ ġranet tas-sena”, qal il-Prim Ministru waqt li l-Kap tal-Oppożizzjoni Simon Busuttil qal li:Jekk int tixtieq li ssib l-għajnuna għalik innifsek, allura llum agħti l-għajnuna tiegħek għal ħaddieħor” F’Dar il-Mediterran, hemm mijiet ta’ voluntiera u personalitajiet li min biex iwieġeb it-telefonati tal-pubbliku u min biex janima lill-udjenza u t-telespettaturi, kollha qed jagħtu daqqa t’id biex jinġabru kemm jista’ jkun donazzjonijiet. Wara l-kwinti, f’waħda mill-kmamar ilmaħna lil uħud mill-voluntiera u uffiċjali mill-Uffiċċju tal-President li kienu qed isegwu mill-qrib id-donazzjonijiet li kienu deħlin, fosthom id-Deputat Kmandant tal-Forzi Armati ta’ Malta, il-Kurunell Mark Mallia. “Dan hu xogħol li kont nagħmel fl-aħħar ħames snin u hawnhekk fejn ikun hawn il-qalb taċ-ċifri kollha telgħin” Din is-sena l-flus li se jinġabru mhux biss se jmorru għal Community Chest Fund, iżda għall-għaqdiet li jaħdmu f’seba’ kategoriji differenti; it-tfal u l-edukazzjoni, ix-xogħol, is-saħħa, il-faqar, id-diżabbiltà, id-djalogu u l-ekoloġija. Kull erba’ ġimgħat, il-Community Chest Fund toħroġ mal-mitejn elf ewro f’mediċini u kura għall-pazjenti tal-kanċer. Id-donazzjonijiet li jinġabru fl-Istrina jgħinu lil dawn n-nies fil-kura tagħhom.